MALEE-ABICO แรงต่อ! รับแผน “เทนเดอร์” แลกหุ้น โบรกเชื่อหนุน “มาลี” พลิกกำไร
MALEE ควง ABICO วิ่งต่อ รับแผน MALEE เตรียมทำเทนเดอร์ ABICO โดยการสวอปหุ้นกันในช่วงไตรมาส 3/65 และคาดควบรวมกิจการแล้วเสร็จไตรมาส 4/65 ก่อนจะถอด ABICO ออกจากตลาดหุ้น โบรกฯ เชื่อหนุนผลงาน MALEE พลิกมีกำไร
MALEE ควง ABICO วิ่งต่อ รับแผน MALEE เตรียมทำเทนเดอร์ ABICO โดยการสวอปหุ้นกันในช่วงไตรมาส 3/65 และคาดควบรวมกิจการแล้วเสร็จไตรมาส 4/65 ก่อนจะถอด ABICO ออกจากตลาดหุ้น โบรกฯ เชื่อหนุนผลงาน MALEE พลิกมีกำไร
2 มิ.ย. 2565

ผู้สื่อข่าวรายงานว่า ณ เวลา 10:06 น. ราคาหุ้น บริษัท มาลีกรุ๊ป จำกัด (มหาชน) หรือ MALEE อยู่ที่ระดับ 8.25 บาท บวก 1.45 บาท หรือ 21.32% สูงสุดที่ระดับ 8.45 บาท ต่ำสุดที่ระดับ 7.40 บาท ด้วยมูลค่าการซื้อขาย 111.54 ล้านบาท
ด้านราคาหุ้น บริษัท เอบิโก้ โฮลดิ้งส์ จำกัด (มหาชน) หรือ ABICO อยู่ที่ระดับ 8.55 บาท บวก 1.40 บาท หรือ 19.58% สูงสุดที่ระดับ 8.85 บาท ต่ำสุดที่ระดับ 7.60 บาท ด้วยมูลค่าการซื้อขาย 43.66 ล้านบาท
ทั้งนี้ราคาหุ้น MALEE และ ABICO ปรับตัวขึ้นแรงต่อเนื่องจากวานนี้ที่ชนเพดานการซื้อขาย (Ceiling) โดยบริษัทหลักทรัพย์ ฟินันเซีย ไซรัส จำกัด (มหาชน) ประเมินว่า การที่ราคาหุ้น MALEE ซิลลิ่ง ยังไม่เห็นข่าวที่มีนัยสำคัญ แต่จากการพูดคุยกับผู้บริหารของ MALEE คาดว่าน่าจะมาจากแผนการแลกหุ้น (Swap) กับ ABICO (ปัจจุบัน ABICO ถือ MALEE อยู่ 27.21%)
โดย MALEE จะทำคำเสนอซื้อ (Tender Offer) หุ้น ABICO ชำระเป็นหุ้น MALEE ในอัตรา 1 หุ้น ABICO ต่อ 1.129 หุ้น MALEE ซึ่งคาดจะเกิดการ Tender ช่วงไตรมาส 3/2565 และควบรวมแล้วเสร็จในไตรมาส 4/2565 หลังจากหุ้น ABICO จะถูกเพิกถอน (Delist) ออกจากตลาดหลักทรัพย์ เอ็ม เอ ไอ (mai) ซึ่งจะเป็นบวกต่อ MALEE เพราะขาดทุนมาหลายปีติดต่อกัน
ขณะที่ ABICO มีกำไรต่อเนื่อง ซึ่งล่าสุดปี 2564 มีกำไร 46 ล้านบาท และไตรมาส 1/2565 มีกำไรเพิ่มขึ้นเป็น 26 ล้านบาท จากไตรมาส 1/2564 ที่มีกำไร 8 ล้านบาท ส่วน MALEE ปี 2564 ขาดทุน 114 ล้านบาท และในไตรมาส 1/2565 ขาดทุน 14.50 ล้านบาท แม้จะหักรายการระหว่างกัน (MALEE มีจ้าง ABICO ผลิตสินค้า และเป็นผู้เช่าอาคารด้วย) ยังคาดว่าหลังรวมกัน MALEE จะพลิกมีกำไรได้
อย่างไรก็ดี ธุรกิจหลักของ MALEE ยังฟื้นช้า ๆ ดีตรงตลาดส่งออกฟื้นตัวตามการ Reopen สินค้าหลักส่งออกคือ น้ำผลไม้และน้ำมะพร้าว (น้ำมะพร้าวแบรนด์มาลีขึ้นเป็นอันดับ 1 ในเกาหลีใต้) ส่วนในประเทศยังฟื้นช้า อีกทั้งเจอต้นทุนวัตถุดิบและบรรจุภัณฑ์ที่แพงขึ้น ซึ่งกำลังเตรียมปรับราคาน้ำผลไม้ใน 1-2 เดือนนี้
ด้านบริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุว่า ราคาหุ้น MALEE และ บริษัท ทิปโก้ฟูดส์ จำกัด (มหาชน) หรือ TIPCO ปรับขึ้นมากคาดจะรับการปลดล็อกกัญชาจากเป็นยาเสพติด ตั้งแต่วันที่ 9 มิ.ย.นี้ โดยกลุ่มเครื่องดื่มน้ำผลไม้ที่เป็นปลายน้ำก็จะมีเครื่องดื่มที่มีความหลากหลายมากขึ้น และรับฤดูฝน ฤดูร้อน รวมถึงการเปิดประเทศ มีนักท่องเที่ยวต่างชาติเข้ามาทำให้ตลาดเครื่องดื่มคึกคัก นอกจากนี้ ราคาหุ้น MALEE ก็ laggard (ราคาหุ้นปรับตัวขึ้นช้ากว่าตลาด)